Mande 3 Oktoba
?Hu i mekem maot blong man? . . . Mi Jehova, mi nao mi save mekem ol samting ya.—Eks. 4:11.
Bren blong yu i nambawan. Taem yu stap long bel blong mama blong yu, bren blong yu i gru folem wan plan, mo evri minit, i gat plante taosen niufala sel i gru long bren. Ol man blong stadi oli talem se taem yumi kam bigman, bren blong yumi we i hevi olsem wan kilo haf nomo, i gat plante milian spesel sel long hem we oli kolem nuron. Wan long ol gudfala samting we bren i naf blong mekem, hemia long saed blong toktok. Long evri tok we yu talem, bren i meksua se 100 masel long tang, trot, maot, mo jes, oli wok gud tugeta. Ol masel ya oli mas muvmuv long stret taem blong olgeta, blong yu save toktok klia. Wan buk blong stadi we i kamaot long 2019, i soem se taem wan bebi i jes bon, hem i haremsave finis olgeta wod wanwan. Samting ya i sapotem tingting we plante narafala man blong risej oli gat, hemia se taem yumi bon, yumi naf blong haremsave mo lanem ol lanwis. Tru ya, fasin blong toktok i wan presen we God i givim. w20.05 22-23 ¶8-9
Tusde 4 Oktoba
Hem i stap wet long wan taon we fandesen blong hem i strong. Taon ya, God nao i mekem ol plan blong hem mo i wokem.—Hib. 11:10.
Ebraham i glad nomo blong lego gudfala laef blong hem long taon ya Uru. ?From wanem? From we hem i stap wet long “wan taon we fandesen blong hem i strong.” (Hib. 11:8-10, 16) Taon ya, hem i Kingdom blong God. Jisas Kraes mo ol 144,000 tabu Kristin nao oli mekemap Kingdom ya. Pol i tokbaot Kingdom ya se i wan “taon blong God ya we i laef, hemia Jerusalem blong heven.” (Hib. 12:22; Rev. 5:8-10; 14:1) Jisas i tijim ol disaepol blong prea from sem Kingdom ya, blong i kam mekem wil blong God long wol, olsem long heven. (Mat. 6:10) ?Ebraham i save evri samting long saed blong Kingdom blong God? Nogat. Blong plante handred yia, ol save ya oli “tabu tokhaed.” (Efes. 1:8-10; Kol. 1:26, 27) Be Ebraham i save se sam long ol pikinini blong hem bambae oli kam king. Jehova i mekem promes ya long hem stret.—Jen. 17:1, 2, 6. w20.08 2-3 ¶2-4
Wenesde 5 Oktoba
Gohed blong wokbaot wetem [Masta], . . . bilif . . . i mas mekem yufala i strong, mo yufala i stanap strong olsem wan tri we rus blong hem i stap dip insaed long graon, mo bilif blong yufala i mas kam strong moa oltaem.—Kol. 2:6, 7.
Yumi mas sakemaot tingting blong ol man blong apostasi. Stat long taem we Kristin kongregesen i stanap, Setan i yusum plante man blong giaman blong mekem ol man blong God oli gat tu tingting. Taswe yumi mas luksave samting we i tru mo samting we i giaman. Ol enemi oli save yusum Intenet o sosol media blong mekem se yumi no moa trastem Jehova mo lavem ol brata mo sista. !Yu mas tingbaot se ol giaman toktok ya oli kamaot long Setan, mo yu mas sakemaot olgeta! (1 Jon 4:1, 6; Rev. 12:9) Sipos yumi wantem winim Setan, yumi mas bilif strong long Jisas mo wok blong hem blong mekem stamba tingting blong God i kamtru. Yumi mas trastem gudfala slef we i waes, we Jehova i stap yusum blong lidim yumi. (Mat. 24:45-47) Yumi mekem bilif blong yumi i strong moa taem yumi stadi Baebol. Bilif blong yumi i save kam olsem wan tri we rus blong hem i godaon dip. Hemia samting we Pol i raetem long vas blong tede. w20.07 23-24 ¶11-12
tpi_Latn tpi_Latn tpi_Latn swh_Latn tpi_Latn tpi_Latn ibo_Latn tpi_Latn tpi_Latn